text: Esbjerg-debutant udlignede i sidste sekunder
  09 januar 2016 kl. 06.24
  Esbjergs nye canadier Tyler Gron udlignede til 4-4 i pokalsemifinalen mod Frederikshavn. Returopgør lørdag aften i Esbjerg.
  Canadieren Tyler Gron kunne ikke have ønsket sig en bedre debut for Esbjerg Energy. Fredag aften sørgede han for en udligning i pokalsemifinalen mod Frederikshavn i kampens døende sekunder.
  Med mindre end 30 sekunder tilbage af udekampen i Frederikshavn scorde den 26-årige canadier og sikrede dermed Esbjerg Energy en godt udgangspunkt til returopgøret i Esbjerg.
  Tyler Gron og hans nye holdkammerater kan lørdag aften sikre sig en finaleplads med en sejr i Granly Hockey Arena. Kampen spilles kl. 19.00.
  I den anden semifinale mødes Odense og Aalborg. Fredag vandt Odense hele 8-3 på hjemmebane, og dermed ligner fynboerne en oplagt finalemodstander i pokalfinalen den 7. februar.
  Esbjerg ENERGY sikrede sig et fornuftigt udgangspunkt inden returopgøret i Granly Hockey Arena i morgen kl 1900.... https://t.co/FwrHXMnBOo
  I Metalligaen var Sønderjyske en tur i Rødovre fredag aften. Her måtte sønderjyderne rejse hjem med blot det ene point, som et nederlag efter både forlænget spilletid og straffeslag udløser.
  Rødovre vandt 2-1 efter 1-1 i den ordinære spilletid. Sønderjyske brændte tre straffeslag, mens Rødovre scorede det afgørende mål på tredje straffeslag.
  